b'\n_START_ARTICLE_\nArapaima\n_START_SECTION_\nAnatoomia ja morfoloogia\n_START_PARAGRAPH_\nArapaima v\xc3\xb5ib kasvada pikemaks kui 2 meetrit, m\xc3\xb5nel juhul isegi \xc3\xbcle 2,5 meetri, kaaludes enam kui 100\xc2\xa0kg. Sageli mainitav maksimumpikkus 4,5\xc2\xa0m p\xc3\xa4rineb \xc3\xbchestainsast kaudsest allikast 19. sajandi esipoolelt ning pole kinnitust leidnud. Liigi maksimaalne kaal on kirjanduse andmeil 200\xc2\xa0kg. Arapaima on \xc3\xbcks otsitumaid toidukalu L\xc3\xb5una-Ameerikas, seda p\xc3\xbc\xc3\xbctakse peamiselt k\xc3\xa4sitsi v\xc3\xb5rkudega ekspordiks ja harpuunidega kohalikuks tarbeks. Seet\xc3\xb5ttu leidub looduses t\xc3\xa4nap\xc3\xa4eval harva arapaimasid pikkusega \xc3\xbcle 2\xc2\xa0m.\n_START_SECTION_\nP\xc3\xbc\xc3\xbck\n_START_PARAGRAPH_\nBrasiilia valitsus on keelanud arapaimade t\xc3\xb6\xc3\xb6stusliku p\xc3\xbc\xc3\xbcgi liigi v\xc3\xa4ljasuremisohu t\xc3\xb5ttu. P\xc3\xbc\xc3\xbck on lubatud vaid Amazonase basseini \xc3\xbcksikutel kaugetel aladel \xe2\x80\x93 kas siis sportliku p\xc3\xbc\xc3\xbcgina, mille k\xc3\xa4igus p\xc3\xbc\xc3\xbctud kalad vabastatakse, v\xc3\xb5i p\xc3\xb5lisrahvastel omaks tarbeks. Kuna arapaimast on v\xc3\xb5imalik saada suuri luudeta kalalihal\xc3\xb5ike, peetakse seda delikatessiks. Arapaimap\xc3\xbc\xc3\xbcgi k\xc3\xb5rgajal 1918\xe2\x80\x931924 p\xc3\xbc\xc3\xbcti aastas umbes 7000 tonni arapaimasid. N\xc3\xb5udlus arapaimade j\xc3\xa4rele ajendas j\xc3\xb5e\xc3\xa4\xc3\xa4rseid asukaid kalu kasvatama.\n_START_SECTION_\n\xc3\x96koloogia\n_START_PARAGRAPH_\nArapaima s\xc3\xb6\xc3\xb6b kalu, koorikloomi ja isegi kaldal k\xc3\xb5ndivaid v\xc3\xa4ikesi kuivamaaloomi. Kala hingab \xc3\xb5hku, kasutades oma lab\xc3\xbcrintorganit, milles on arvukalt veresooni ja mis avaneb kala suhu. See annab talle eelise Amazonase sageli hapnikuvaeses vees. Nii suudab kala j\xc3\xa4\xc3\xa4da ellu ka sootides, mille vees v\xc3\xb5ib hapniku kontsentratsioon langeda 0,5 miljondikuni. Araguaia m\xc3\xa4rgaladel, mis on \xc3\xbcks liigi t\xc3\xa4htsamaid pelgupaiku, on arapaima taolistes j\xc3\xa4rvedes madalvee aegu toiduahela tippkiskja. J\xc3\xb5gedest eraldatud j\xc3\xa4rvedes langeb hapnikutase, muutes saakloomad uimaseks.\n_START_SECTION_\nPaljunemine\n_START_PARAGRAPH_\nLaia asuala t\xc3\xb5ttu m\xc3\xb5jutavad arapaimade eluts\xc3\xbcklit tugevalt iga-aastased \xc3\xbcleujutused. Arapaima koeb kuudel, mil veetase on madal v\xc3\xb5i alles hakkab t\xc3\xb5usma. Kala ehitab umbes 50\xc2\xa0cm laia ja 15\xc2\xa0cm s\xc3\xbcgava pesa, tavaliselt veekogu mudap\xc3\xb5hja. Kui vesi t\xc3\xb5useb, kooruvad marjast maimud, kes kasvavad kiiresti tulvavee perioodil maist augustini. Nii reguleerivad kudemist aastaajad. Oletatavasti hoiab isane arapaima maime suus, nagu ka arapaimade sugulased aravanad (Osteoglossum). Emane arapaima aitab isast ja maime kaitsta, tiireldes nende \xc3\xbcmber ja t\xc3\xb5rjudes kiskjaid._NEWLINE_Raamatus "Sahisev maa" kirjeldab looduseuurija Gerald Durrell Argentinas kuuldud lugu, mille kohasel eritab emane arapaima peas asuvast n\xc3\xa4\xc3\xa4rmest valget n\xc3\xb5ret, mida maimud paistavad s\xc3\xb6\xc3\xb6vat.\n_START_SECTION_\nEvolutsioon\n_START_PARAGRAPH_\nArapaimade v\xc3\xb5i neile v\xc3\xa4ga sarnase liigi fossiile on leitud m\xc3\xbcotseeni kihistustest Colombias Villaviejas.\n_START_SECTION_\nT\xc3\xa4htsus inimeste jaoks\n_START_PARAGRAPH_\nKohalikud asukad p\xc3\xbc\xc3\xbcavad ja kasutavad arapaimat mitmel viisil. Arapaimasid p\xc3\xbc\xc3\xbctakse harpuunide ja suurte v\xc3\xb5rkudega ning nende liha peetakse h\xc3\xb5rgutiseks. Kuna arapaima peab hingamiseks aeg-ajalt pinnale ujuma, on \xc3\xbcks traditsiooniline p\xc3\xbc\xc3\xbcgiviis kalu k\xc3\xb5igepealt harpuunida ning seej\xc3\xa4rel surnuks t\xc3\xbcmitada. \xc3\x9chest kalast v\xc3\xb5ib saada kuni 70\xc2\xa0kg liha._NEWLINE_Arapaimat on sportliku kalap\xc3\xbc\xc3\xbcgi otstarbel introdutseeritud ka Tais ja Malaisias. Tais v\xc3\xb5ib neid p\xc3\xbc\xc3\xbcda mitmes j\xc3\xa4rves, kus enam kui 150\xc2\xa0kg kaaluvad kalad sageli p\xc3\xa4rast p\xc3\xbc\xc3\xbcki vabastatakse._NEWLINE_Suuruse t\xc3\xb5ttu tuleb neid kalu k\xc3\xa4sitseda \xc3\xa4\xc3\xa4rmiselt ettevaatlikult. Kui arapaima soovitakse p\xc3\xa4rast p\xc3\xbc\xc3\xbcdmist taas vette lasta, tuleb oodata viis minutit, kuni ta hingab. Piki kala selgroogu jookseb suur veresoon, mis v\xc3\xb5ib l\xc3\xb5hkeda, kui kala pildistamiseks veest v\xc3\xa4lja t\xc3\xb5stetakse. H\xc3\xa4iritud arapaimad v\xc3\xb5ivad ka veest v\xc3\xa4lja h\xc3\xbcpata._NEWLINE_Arapaimasid peetakse tihti akvaariumikaladena, ehkki see n\xc3\xb5uab eriti mahukat akvaariumi, pidevat hoolitsust ja suuri kulutusi._NEWLINE_L\xc3\xb5una-Ameerikas hinnatakse arapaima keelt ravimina. Keel kuivatatakse, segatakse guaraanakoorega, peenestatakse ning segatakse veega. Saadud pastat kasutatakse ussirohuna. Samuti kraabitakse arapaima luise keelega kuivatatud guaraanat, mis on jookide koostisosa, soomustega aga viilitakse k\xc3\xbc\xc3\xbcsi._NEWLINE_2009. aasta juulis teatasid Terengganu k\xc3\xbcla elanikud Malaisias, et on k\xc3\xbclal\xc3\xa4hedases Kenyiri j\xc3\xa4rves arapaimat korduvalt n\xc3\xa4inud. Kohalikud nimetasid seda "Kenyiri koletiseks" v\xc3\xb5i "lohekalaks", ning s\xc3\xbc\xc3\xbcdistasid kala kahe mehe uppumises segastel asjaoludel 17. juunil.'